Nagrada Društva pisaca Bosne i Hercegovine
Godišnja nagrada Društva pisaca BiH je književna nagrada koja se dodjeljuje svake godine za najbolje novoobjavljeno književno djelo članova Društvo pisaca Bosne i Hercegovine. Najbolje djelo bira tročlani stručni žiri, kojeg svake godine, u novom sastavu, imenuje Upravni odbor Društva pisaca BiH. Nagrada se sastoji od plakete i novčanog dijela koji, ovisno o mogućnostima, utvrđuje Upravni odbor. Posljednjih nekoliko godina nagrada je iznosila 7.000,00 KM. Svečana dodjela priređuje se tokom aprila mjeseca u Domu pisaca, kojom prilikom se održava prigodna izložba svih djela koja su ušla u konkurenciju za nagradu, kao i drugih posebnih i ponovljenih izdanja članova Društva pisaca BiH koja su objavljena u istoj godini.